32007D0030
L 008/59
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de stabilire a măsurilor tranzitorii pentru comercializarea anumitor produse de origine animală obținute în Bulgaria și România
[notificată cu numărul C(2006) 7028]
(Text cu relevanță pentru SEE)
(2007/30/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și României (1), în special articolul 4 alineatul (3),
având în vedere Actul de aderare a Bulgariei și României (2), în special articolul 42,
întrucât:
(1)
De la 1 ianuarie 2007, produsele de origine animală obținute în Bulgaria și România (noile state membre) trebuie să fie introduse pe piață în conformitate cu normele comunitare relevante în special în ceea ce privește structura și igiena unităților precum și controlul și marcarea de sănătate a produselor.
(2)
În special, produsele în cauză fac obiectul cerințelor prevăzute de Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (3) și Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (4).
(3)
Anumite produse de origine animală obținute în Bulgaria și în România înainte de 1 ianuarie 2007 se pot afla în stoc și după această dată. Cu toate acestea, este posibil ca produsele în cauză să nu respecte toate cerințele sanitar-veterinare comunitare.
(4)
Pentru a facilita tranziția de la regimul existent în Bulgaria și România la regimul care rezultă în urma aplicării legislației sanitar-veterinare comunitare, este necesar să se stabilească măsuri tranzitorii pentru comercializarea produselor în cauză.
(5)
Măsurile respective ar trebui să ia în considerare originea acelor produse de origine animală precum și stocurile de material de condiționare, ambalare și etichetare, care prezintă mărci imprimate.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prezenta decizie se aplică produselor de origine animală care:
(a)
intră în domeniul de aplicare a Regulamentului (CE) nr. 853/2004 și
(b)
au fost obținute în unități din Bulgaria și România până la 31 decembrie 2006.
Articolul 2
(1) Produsele menționate la articolul 1 pot fi introduse pe piață în noile state membre de origine de la 1 ianuarie până la 31 decembrie 2007 cu condiția ca acestea să prezinte marca națională prescrisă în noul stat membru în cauză înainte de 1 ianuarie 2007 pentru produse de origine animală adecvate consumului uman.
(2) Statele membre garantează, în conformitate cu Directiva 89/662/CEE a Consiliului (5), în special articolul 3, că produsele de origine animală menționate la alineatul (1) nu fac obiectul schimburilor între statele membre.
Articolul 3
Prin derogare de la articolul 2 alineatul (1), statele membre autorizează, de la 1 ianuarie până la 31 decembrie 2007, comerțul cu produse menționate la articolul 1 care sunt obținute în unități autorizate să exporte în Comunitate cu condiția ca produsele:
(a)
să poarte marca de sănătate pentru exportul spre Comunitate sau marca de identificare, prevăzute la articolul 5 alineatul (1) din Regulamentul (CE) nr. 853/2004, a unității în cauză;
(b)
să fie însoțite de documentul prevăzut la articolul 14 din Regulamentul (CE) nr. 854/2004 al Parlamentului European și al Consiliului (6) în care autoritatea competentă din noile state membre de origine certifică următoarele:
„Produs înainte de 1 ianuarie 2007, în conformitate cu Decizia 2007/30/CE a Comisiei.”
Articolul 4
Stocurile de material de condiționare și ambalare reimprimat și de etichete, care prezintă marca prescrisă în noul stat membru de origine înainte de 1 ianuarie 2007 pentru produse de origine animală adecvate consumului uman, pot fi folosite până la 31 decembrie 2007 pentru introducerea pe piața internă, astfel cum este prevăzut la articolul 2.
Articolul 5
Prezenta decizie se aplică sub rezerva și de la data intrării în vigoare a Tratatului de aderare a Bulgariei și României.
Articolul 6
Prezenta decizie se adresează statelor membre.
Adoptată la Bruxelles, 22 decembrie 2006.